คลังเปิดทางบสย. ค้ำสินเชื่อเอสเอ็มอีเพิ่ม
หลังจากร้องขอมานาน ล่าสุดกระทรวงการคลังเปิดทางให้บรรษัทประกันสินเชื่ออุตสาหกรรมขนาดย่อม (บสย.)
7 ก.ค. 2558

โดย...กนกวรรณ บุญประเสริฐ
หลังจากร้องขอมานาน ล่าสุดกระทรวงการคลังเปิดทางให้บรรษัทประกันสินเชื่ออุตสาหกรรมขนาดย่อม (บสย.) ขยายเพดานการค้ำประกันสินเชื่อของผู้ประกอบการอุตสาหกรรมขนาดกลางและขนาดย่อม (เอสเอ็มอี) เป็น 30% ได้ ขณะเดียวกันธนาคารเฉพาะของรัฐก็เร่งสนับสนุนวงเงินสินเชื่อและการร่วมทุน
สมหมาย ภาษี รมว.คลัง เปิดเผยว่า รัฐบาลเร่งหามาตรการช่วยเหลือเอสเอ็มอีที่ได้รับผลกระทบจากภาวะเศรษฐกิจ มี 6 ด้าน คือ 1.การขยายเพดานค้ำประกันของ บสย. ในโครงการพีจีเอสระยะที่ 5 วงเงินค้ำ 1 แสนล้านบาท แยกเป็น 2 โครงการ คือ การขยายการค้ำประกันความเสียหายที่เกิดจากการปล่อยสินเชื่อแล้วเป็นหนี้เสียจาก 18% ให้เป็น 30% มีวงเงินค้ำ 8 หมื่นล้านบาท โดยจะดูเป็นรายโครงการ คาดจะเสนอคณะรัฐมนตรี (ครม.) อนุมัติเร็วๆ นี้ และอีก 2 หมื่นล้านบาท เป็นการค้ำประกันสินเชื่อให้ลูกหนี้เอสเอ็มอี 18% ตามปกติ
2.การดูแลแหล่งทุนให้เอสเอ็มอีที่มีนวัตกรรม 3.การลดภาษีให้เอสเอ็มอีทั้งชั่วคราวและถาวร 4.ส่งเสริมให้ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ปล่อยสินเชื่อ 1.5 หมื่นล้านบาท ดอกเบี้ยต่ำ 4% มีรัฐบาลชดเชยดอกเบี้ยให้ 3% 5.การจัดตั้งกองทุนร่วมลงทุน และ 6.การเสียภาษีให้รัฐ โดยจะพิจารณาลดภาษีนิติบุคคลให้เอสเอ็มอีเพิ่มในกรณีที่เสียภาษีครบถ้วนและจะจัดซื้อเครื่องคำนวณการเสียภาษี
ขณะที่ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ได้เปิดตัวกองทุนร่วมลงทุนในกิจการเอสเอ็มอี (เอสเอ็มอี ไพรเวท อิควิตี้ ทรัส ฟันด์) กองทุนย่อยล็อตแรกวงเงิน 500 ล้านบาท เพื่อให้เอสเอ็มอีขนาดเล็กที่มีศักยภาพแต่ขาดเงินทุนได้ขยายกิจการขึ้นมาเป็นขนาดกลาง โดยคาดว่า 6 เดือนจากนี้จะมีกองทุนย่อยเพิ่มขึ้น 4-5 กอง มีกิจการราว 20 ราย
ชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารเตรียมเข้าร่วมลงทุนในกองทุนที่ 2 วงเงินกองละ 1,000 ล้านบาท ในสัดส่วนประมาณ 25% ซึ่งต้องเสนอให้คณะกรรมการธนาคารพิจารณา ก่อนเสนอคลังเห็นชอบต่อไป โดยจะร่วมลงทุนรายละไม่เกิน 49% เพื่อไม่ให้เป็นการครอบงำกิจการ และคาดว่าจะใช้เวลา 5-10 ปีก็จะถอยออกมาเพื่อให้เอสเอ็มอีอยู่ได้ด้วยตนเอง
เขมทัต สายเชื้อ ผู้ช่วยกรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) กล่าวว่า ธนาคารจะสนับสนุนเอสเอ็มอีที่เพิ่งเริ่มธุรกิจส่งออก รายละไม่เกิน 2 ล้านบาท สำหรับรายที่มีคำสั่งซื้อจากต่างประเทศประมาณหมื่นล้านเหรียญสหรัฐต่อราย โดยการร่วมกับกรมส่งเสริมการส่งออกในการคัดผู้ประกอบการที่ผ่านการอบรม โดยวงเงินเริ่มต้นประมาณ 30 ล้านบาท
นอกจากนี้ ยังมีสินเชื่อเพื่อวิจัยพัฒนาและนวัตกรรมสำหรับต่อยอดสินค้าของเอสเอ็มอีให้กู้สูงสุด 5 ล้านบาท/ราย ในกลุ่มที่มียอดขายประมาณ 10-20 ล้านบาท และมีโครงการทำนวัตกรรมใหม่ๆ เริ่มต้นคาดว่าจะให้กู้ได้ 10-20 ราย เพื่อสร้างความสามารถในการแข่งขัน